tartuNLP/wikipedia-smugri-20251201 huggingface dataset:
Zarasai

Zarasai () on kaupunki Utenan läänissä Itä-Liettuassa Latvian vastaisella rajalla. Vuonna 2012 väkiluku oli 7 073.
Zarasai on mainittu asiakirjoissa vuonna 1506. Venäjän keisarikunnan vuosina kaupunki kuului ensin Vilnan kuvernementtiin, ja se sai vuonna 1836 ensimmäisen vaakunansa ja nimen Novoaleksandrovsk () Nikolai I:n pojan Aleksanterin mukaan. Kaupunginoikeudet se sai 1843, ja Kaunasin kuvernementissa Novoaleksandrovsk oli kihlakunnan hallintokeskus. Vuonna 1919–1929 kaupungin nimi oli Ezerenai.
Nykyään Zarasai on saman nimisen Zarasain kunnallispiirin hallinnollinen keskus.
Acta diurna

Acta diurna (lat., "päivittäiset tapahtumat") oli Julius Caesarin aloitteesta 59 eaa. perustettu Rooman virallinen julkaisu. Se kaiverrettiin joko kiveen tai metalliin julkisille paikoille, kuten Forumille. Roomalaiset kutsuivat julkaisuja myös nimillä "Acta", "Diurna", "Acta Popidi" ja "Acta Publica".
Ensimmäinen "Acta diurna" ilmestyi noin vuonna 131 eaa. Aluksi siinä julkistettiin oikeudenkäyntien tuloksia. Myöhemmin julkaisu alkoi sisältää julkisia tiedotuksia ja muita mainitsemisen arvoisia asioita, kuten syntymiä, avioliittoja ja kuolemia. Julkaisun annettiin olla esillä muutama päivä, minkä jälkeen se otettiin alas ja arkistoitiin (yhtään kappaletta ei kuitenkaan ole säilynyt näihin päiviin).
Joskus kirjurit tekivät julkaisusta jäljennöksiä ja lähettivät niitä Rooman provinssien hallitsijoille. Myöhemmin keisarit käyttivät julkaisua omien ilmoitustensa tekemiseen. "Acta diurnan" muut osiot olivat oikeuslaitoksen, kunnan ja armeijan ilmoitukset. Senaatin ilmoitukset pidettiin salaisina, kunnes Julius Caesar teki niistä julkisia vuonna 50 eaa. Myöhemmät hallitsijat kuitenkin sensuroivat ne.
"Acta diurnan" julkaisu loppui, kun keisari muutti Konstantinopoliin. Julkaisua on etenkin aiemmin verrattu alkeellisiin sanomalehtiin. Nykytutkimus on kuitenkin ottanut etäisyyttä tästä tulkinnasta.
Galleria Pihatto

Galleria Pihatto on Lappeenrannassa toimiva galleria. Kesäkuusta 2019 lähtien Gallerian toiminnasta on vastannut Kulttuuri- ja taidetila ry. Yhdistys kertoo verkkosivuillaan tavoitteekseen edistää ihmisten kohtaamista taiteen, kulttuurin ja luovan toiminnan äärellä. Lappeenrannan kaupunki, Saimaan kameraseura ja Etelä-Karjalan taiteilijaseura perustivat gallerian vuonna 1996. 
Galleria Pihatto sijaitsee Kimpisen kaupunginosassa Lappeen vanhan pappilan alueella (osoitteessa Valtakatu 80, käynti Kaukaankadun puolelta), näyttelytilaksi entisöidyssä kivinavetassa. Gallerian vieressä, Lappeen pappilan entisöidyssä päärakennuksessa, toimii tilausravintola Lappeen Ruustinna. 
Vuosina 2015-2018 Galleria Pihaton ylläpidosta vastasi Kaakkois-Suomen Valokuvakeskus.
Twisted Metal 2

Twisted Metal 2 (Euroopassa myös Twisted Metal: World Tour) on SingleTrac Entertainmentin kehittämä ja Sony Computer Entertainment American julkaisema ajopeli. Peli on julkaistu vuonna PlayStationille ja seuraavana vuonna Windowsille.
Peli on seuraaja "Twisted Metal" -pelille.
Vastaanotto.
Peli sai IGN:n arvostelussa arvosanaksi 7.3/10. Visuaalisesti peliä sanottiin identtiseksi ensimmäisen pelin kanssa, ja pelin ohjaaminen on samanlaista. Pelissä on uusia autoja ja peli on parhaimmillaan kaksinpelissä.
Ilpo Verno

Ilpo Verno (s. 22. joulukuuta 1981 Helsinki) on entinen suomalainen jalkapalloilija. Hän oli pelipaikaltaan keskikenttäpelaaja.
Hänen kasvattajaseuransa on HJK. Hän oli lähes koko kauden 2006 sivussa kaaduttuaan vakavasti portaissa. Verno palasi kuitenkin Hongan yhteistyöseura FC Espoon kautta loppukaudeksi liigajoukkueeseen.
Kaudella 2007 Verno siirtyi vähäisen peliajan myötä lainalle Kuopion Palloseuraan elokuun ajaksi. Elokuun lopussa lainaa jatkettiin kauden loppuun asti.
Verno aloitti jalkapalloharrastuksensa 4-vuotiaana Helsingin Jalkapalloklubin Kannelmäen kaupunginosajoukkueen riveissä. Noustuaan HJK:n edustusjoukkueeseen hän pelasi vähäisesti ja joutui tyytymään vaihtomiehen roolin. Verno siirtyi peliajan perässä AC Allianssin riveihin ja viihtyi siellä kaksi kautta. Kaudelle 2004 hän siirtyi FF Jaron riveihin ja pelasi 14 ottelussa yhden kauden aikana. Kaudeksi 2005 hän muutti Espooseen FC Hongan riveihin. Verno pelasi kaudella 2008 FC Viikingeissä.
Benny Benassi

Benny Benassi (oikealta nimeltään Marco Benassi, s. 13. heinäkuuta 1967) on italialainen DJ ja house- ja electrohouse -artisti ja tuottaja. Hän asuu Reggio nell'Emiliassa, Italian Emilia-Romagnan seudulla. Hän on parhaiten tunnettu hänen vuoden 2002 kesän megahitistä nimeltään "Satisfaction". Benny Benassi on rankattu 13. parhaimmaksi DJ:ksi maailmassa, TheDJList:n web-sivustolla ja 32. tunnetuimpana DJ:nä "DJ Magazinen" virallisessa äänestyksessä.
Historia.
Hän työskentelee usein studiossa serkkunsa Allen Benassin kanssa. He ovat työstäneet yhdessä biisejä nimellä Benassi Bros. Duo aloitti DJ-työt 1980-luvun lopussa kotikaupungissaan, ennen siirtymistään työskentelemään Larry Pignagnolin Off Limits -tuotantostudiolle 1990-luvun puolessavälissä.
Benny Benassin ensimmäinen suuri kansainvälinen hitti oli "I Feel So Fine" vuonna 2001, jossa kuultin paljon Benassin kanssa yhteistyötä tehneen Dhanyn ääni. Siirryttyään eurohousesta elektroon häneltä tuli toinen hyvin menestynyt hitti "Satisfaction" vuonna 2002. Kappale kohosikin Ison-Britannian Top 75 chart -listassa sijalle 2. Moni muukin hänen kappaleistaan on kohonnut korkealle Euroopan dance-soittolistoilla ja on saanut paljon soittoaikaa eri klubeilla maailmanlaajuisesti. Benny Benassi oli vuoden 2005 "DJ Mag" -lehden Top 100 DJ -äänestyksessä sijalla 22.
Benassi voitti parhaan remixin (Dance) Grammy-palkinnon helmikuussa 2008 kappaleella "Bring The Noise". Kyseinen kappale löytyy myös Benny Benassin albumilta "Rock'N'Rave", joka julkaistiin 3. kesäkuuta 2008 (2 cd). Albumin ensimmäinen single on nimeltään "I Am Not Drunk". Benny Benassi kuuluu levy-yhtiöihin Pumpkin-music ja Funky pumpkin tuottajiin, joiden genre on pääasiassa elektro sekä funky-house/house.
Jaakko Kytömaa

Jaakko Antero Kytömaa (s. 15. lokakuuta 1945 Helsinki) on suomalainen näyttelijä, joka on tehnyt pitkän uran Suomen Kansallisteatterissa. Kytömaa on myös esiintynyt muutamassa elokuvassa ja tv-sarjoissa. TV-sarjassa "Kotikatu" hän on näytellyt Herman Anderssonia. Kytömaa on naimisissa näyttelijä Elli Castrénin kanssa.
Kytömaa työskenteli uransa alussa Porin teatterissa ja oli mukana perustamassa Porin Teatterin Aktiivi-nuorisoteatteria. Hän on ohjannut lukuisia kuunnelmia, mm. "Huone mestauslavan alla" ja "Viimeinen työpäivä". Hän perusti Ylioppilasteatterille uuden kesäteatterin Puotilan kartanon pihalle ja ohjasi siellä Hella Wuolijoen "Justiinan". Ryhmäteatterissa hän on ohjannut "Wiipurin nopeat" ja näytellyt lukuisissa muissa Lauri Siparin suomalaisuutta luotaavissa näytelmissä.
Fei Junlong

Fei Junlong (s. 5. toukokuuta 1966) on kiinalainen avaruuslentäjä. Hän oli toinen taikonautti avaruudessa. Hän oli komentajana Shenzhou 6 -avaruuslennolla, joka lähti 12. lokakuuta 2005 ja kiersi maapallon 76 kertaa 4 päivässä 19 tunnissa ja 33 minuutissa. 
Hän syntyi 1965 Kiinassa Suzhoussa Jiangsun maakunnassa. Vuonna 1991 hän meni naimisiin Wang Jien kanssa ja heillä on yksi poika, Fei Di. Asteroidi 9512 Feijunlong on nimetty hänen mukaansa.
Paatsivuono

Paatsivuono (, ) on kunta Tromssan läänissä Pohjois-Norjassa. Paatsivuonon kunta sijoittuu kahden, jyrkkien vuorten reunustaman vuonon ympäristöön, Paatsivuonon ja Malankivuonon. Alueella on maataloutta. Vuoden 2022 alussa kunnassa oli 5 576 asukasta. Kunnan hallinnollinen keskus on Storsteinnes, jossa 1 100 asukasta. Toinen tärkeä taajama on Nordkjosbotn.
Paikallinen Storsteinnes-meijeri valmistaa ruskeaa norjalaista juustoa sekä "Balsfjord"-vuohenmaitojuustoa.
Historia.
Alueen ensimmäiset asukkaat olivat saamelaisia. Alueelle saapui uudisasukkaita Etelä-Norjasta sekä myös Suomesta.
Malankivuonon rannalla sijaitseva kunnan länsiosa muodosti aiemmin itsenäisen Malangenin kunnan, joka liitettiin Paatsivuonoon vuonna 1964.
Bardu

Bardu eli Perttula () on kunta Tromssan läänissä pohjois-Norjassa. Vuoden 2022 alussa Bardussa oli 3 993 asukasta. Kunnan hallintokeskus on Setermoen.
Nähtävyydet.
Bardussa on vuonna 1994 avattu maailman pohjoisin eläintarha Polar Park. Setermoenissa toimii puolustusmuseo.
Modafiniili

Modafiniili on stimulantti, joka lisää vireyttä ja poistaa unentarpeen. Cephalon-nimisen lääketehtaan kehittämälle modafiniilille myönnettiin Yhdysvalloissa myyntiluvat 1999 ja Isossa-Britanniassa 2002. Sitä määrätään lähinnä narkolepsiasta kärsiville, vuoro- tai yötyössä oleville, mutta myös terveet ihmiset käyttävät sitä työvireen tai elämäntavan ylläpitämiseen. Modafiniilia käytetään maailmalla ADHD:n hoidossa.
Euroopan lääkevirasto suosittelee modafiniilin määräämistä ainoastaan narkolepsian hoitoon, koska modafiniilin käytön hyödyt ovat sen mukaan haittavaikutuksien riskeihin nähden riittämättömät. Modafiniilin mahdollisia haittavaikutuksia ovat mm. erilaiset psyykkiset häiriöt, sydämen toimintahäiriöt ja vaikeat iho-ongelmat. Modafiniilin kauppanimiä ovat muun muassa Provigil tai Modiodal (Yhdysvallat, Iso-Britannia, Ranska, Meksiko, Ruotsi, Tanska), Vigil (Saksa), Modalert (Intia), Modavigil (Australia), Alertec (Kanada), Modafinil Orion (Suomi).
Modafiniilin tarkkaa toimintatapaa ei osata vielä selittää, mutta ilmeisesti se vaikuttaa vain otsalohkoon, jossa on ihmisten vuorokausirytmiä säätelevään ajastimeen liittyviä rakenteita. Modafiniililla voidaan pysäyttää ns. ihmisen biologinen kello, ja kun aine lakkaa vaikuttamasta, vuorokausirytmi palaa ennalleen eikä univajetta tarvitse korvata, toisin kuin monien amfetamiinijohdannaisten tapauksissa.
Modafiniilin on todettu vähentävän päiväväsymystä ja parantavan keskittymiskykyä. Yhdysvaltain armeijan testeissä modafiniilia saaneet ovat valvoneet neljä vuorokautta, ilman henkisen suorituskyvyn heikkenemistä. Maailman Antidopingtoimisto WADA on luokitellut modafiniilin kielletyksi piristeeksi.
Armeijakäyttö.
Ranskan muukalaislegioona on käyttänyt modafiniilia. Ison-Britannian puolustusministeriö on myös tehnyt tutkimuksia modafiniilin käytöstä. Yhdysvaltain armeija on myös tutkinut modafiniilin mahdollisuutta korvata nykyisin käytössä olevat amfetamiinijohdannaiset.
Gay Times

Gay Times on brittiläinen lehti, jonka kohderyhmä on bi- ja homoseksuaaliset miehet.
Lehteä toimittaa Millivres Prowler Group Ltd, joka julkaisee myös lesboille suunnattua lehteä "Diva". "Gay Timesin" ensimmäisen numero julkaistiin vuonna 1984 muunnoksena vuonna 1975 perustetusta "HIM"-lehdestä. Yhtiö julkaisee nykyään myös "axm"-lehteä, joka kilpailee "Attituden" rinnalla.
Lehti sisältää homoseksuaalisuuteen liittyviä uutisia, haastatteluja, satiiria, palkittuja valokuvia, henkilökohtaisia ilmoituksia sekä musiikkia, elokuvia, kirjallisuutta ja Internetiä kattavia osioita vasemmistolaisesta näkökulmasta.
Syyskuussa 2004 "Gay Times" aloitti kiistanalaisen mainoskampanjan Lontoon metrossa, jossa oli näytillä syyskuun numeron kansikuva. Se oli ensimmäinen mainoskampanja, jossa nähtiin miesten välinen suudelma. Kampanja sai lopulta vain yhden valituksen, joka tuli Advertising Standards Agencylta.
TOPS-20

TOPS-20, lempinimeltään TWENEX, oli Digital Equipment Corporationin PDP-10 -keskustietokoneiden käyttöjärjestelmä, joka perustui Bolt, Beranek &amp; Newmanin alun perin kehittämään TENEXiin. TOPS-20 oli virtuaalimuistia tukenut osituskäyttöjärjestelmä, joka oli aikaansa nähden suhteellisen intuitiivinen ja helppokäyttöinen, tehden muun muassa käyttäjän osittain tai lyhentäen syöttämien komentojen tunnistamisen ja täydentämisen () aiempaa huomattavasti tunnetummaksi. Käyttöjärjestelmän kehittäminen aloitettiin vuonna 1973, ja ensimmäiset DECSYSTEM-20-järjestelmät (PDP-10-koneita TOPS-20-käyttöjärjestelmällä) myytiin kolme vuotta myöhemmin.
Käyttöjärjestelmästä on netissä levitetty Panda-jakelu, jota on mahdollista ajaa KLH10 PDP-10-emulaattorilla.
Lulu (laulaja)

Marie McDonald McLaughlin Lawrie (s. 3. marraskuuta 1948), parhaiten tunnettu taiteilijanimeltään Lulu, on skotlantilainen laulaja-lauluntekijä, näyttelijä, malli ja televisiopersoona. Hän on luonut menestyksekästä uraa viihdemaailmassa 1960-luvulta 2000-luvulle. Hän oli yksi vuoden 1969 Eurovision laulukilpailun neljästä voittajasta kappaleella "Boom Bang-a-Bang", jolla hän edusti Isoa-Britanniaa. Hän lauloi "007 ja kultainen ase"- elokuvan tunnusmusiikin "The Man with the Golden Gun".
Willem Mengelberg

Willem Mengelberg (28. maaliskuuta 1871 Utrecht, Alankomaat – 21. maaliskuuta 1951 Zuort, Sveitsi) oli alankomaalainen kapellimestari. Hän opiskeli pianonsoittoa ja säveltämistä Kölnin konservatoriossa. Jo parinkymmenen ikäisenä hän johti orkesteria ja kuoroa Sveitsin Luzernissa ja johti myös musiikkikoulua.
Mengelberg muistetaan parhaiten pitkästä kaudestaan kuninkaallisen Concertgebouw-orkesterin pääkapellimestarina vuodesta 1895 vuoteen 1945. Hän loi orkesterin maailmanmaineen erityisesti Gustav Mahlerin teosten tulkkina. Mengelberg tutustui Mahleriin vuonna 1902 ja ystävystyi tämän kanssa; sen tuloksena säveltäjä itsekin vieraili usein johtamassa teoksiaan ja jopa tarkisti niiden soitinnusta Concertgebouw-salin akustiikkaan sopivammaksi. Mengelberg oli myös erinomainen Richard Straussin teosten tulkitsija, ja hänen äänityksiään pidetään edelleenkin korkeassa arvossa. Mengelbergin levytys Bachin Matteus-passiosta on sekin maineikas, joskin kiistelty. 
Mengelbergin tulkintoja luonnehtivat tavaton ekspressiivisyys ja vapaa tempon käsittely joihin vain harvat kapellimestarit, kuten Wilhelm Furtwängler ja Leonard Bernstein ovat uskaltautuneet. Ne jakavat mielipiteitä: toiset eivät kärsi niitä kuunnella, toisille ne ovat suurinta musiikkia mitä on esitetty.
Mengelbergin jälkimainetta tahraa hänen toimintansa toisen maailmansodan vuosina 1940–1945 kun Alankomaat oli natsi-Saksan miehittämänä. Mengelberg jätti suosiolla miehittäjien kannalta epämieluisen musiikin konserttiensa ohjelmistoista. Sodan päätyttyä hän joutui jättämään tehtävänsä ja sai porttikiellon toimimiseen kapellimestarina Alankomaissa. Hän vetäytyi maanpakoon Sveitsiin ja kuoli juuri ennen kieltojakson päättymistä.
Jäätynyt mies

Jäätynyt mies ("Iceman") on vuonna 1984 valmistunut Fred Schepisin ohjaama yhdysvaltalainen elokuva, joka perustuu vanhaan eskimotarinaan.
Juoni.
Arktiselta alueelta löydetään jää, jonka sisällä näyttää olevan jotakin. Jääkappale kuljetetaan helikopterin mukana arktiselle tutkimuslaitokselle, missä sitä ryhdytään rikkomaan laserin avulla. Jään alta paljastuu mies, joka ei ole nykyihminen vaan aito neandertalinihminen 40 000 vuoden takaa. Jäämies sulatetaan ja viedään leikkauspöydälle tutkittavaksi. Pian huomataan, että mies on yhä elossa.
Vastaanotto.
"Helsingin Sanomien" Mikael Fränti kirjoitti "Jäätyneen miehen" olevan miellyttävä yllätys, elämään ja ihmisyyteen liittyviä peruskysymyksiä kartoittava tutkimusmatka aikaan ja historiaan. Hän kehuu etenkin Timothy Huttonia, jonka hän sanoo tässä kypsyneen aikuisuuteen erinomaisten roolitöiden "Tavallisia ihmisiä" (1980) ja "Henkeen ja vereen" (1981) jälkeen.
.hack

.hack (myös "Dot Hack") on japanilainen mediasarja. Se koostuu anime-sarjoista, manga-sarjoista, light novel -sarjoista sekä videopeleistä.
Tuotanto on tapahtunut kahdessa projektissa: Project .hack ja .hack Conglomerate, joissa on ollut mukana useita yrityksiä.
Pelit.
Alkuperäiseen pelisarjaan kuuluu neljä PlayStation 2:lle julkaistua videopeliä: ".hack//Infection", ".hack//Mutation", ".hack//Outbreak" ja ".hack//Quarantine".
Pelien tarina on esitetty myös muokattuna ".hack//XXXX" mangassa ja ".hack//Another Birth" romaanisarjassa. Sarjan fanien pyytämä uudelleenjulkaisu riippuu CyberConnect2-yhtiön mukaan Bandai Namcon päätöksestä.
Myöhempi pelisarja ".hack//G.U." sisältää kolme osaa: ".hack//G.U. Vol. 1//Rebirth", ".hack//G.U. Vol. 2//Reminisce" ja ".hack//G.U. Vol.3//Redemption". Sarja on sovitettu mangaksi ".hack//GU+", elokuvaksi ".hack//G.U. Trilogy" ja sarjaksi romaaneja. Pelien musiikki on julkaistu kahtena ääniraitana. Pelit on julkaistu vuonna 2017 uudestaan remasteroituna versiona nimellä ".hack//G.U. Last Recode".
.hack//SIGN.
".hack//SIGN" on anime-sarja, jonka tuottivat studiot Bee Train ja Bandai Visual. Sarjasta 26 episodia on esitetty televisiossa ja kolme OVA-jaksoa. Sarjan musiikin on säveltänyt ja sanoittanut Yuki Kajiura. Sarjaa esitettiin Japanissa 3. huhtikuuta 2002 – 25. syyskuuta 2002.
Tarina.
".hack//SIGN" tapahtumat kietoutuvat vuonna 2007 fiktiivisesti julkaistuun MMORPG-roolipeliin "The World". Tarina alkaa siitä, kun eräs pelaajista, Tsukasa, huomaa jääneensä vangiksi pelin sisään. Jotkut pelaajat alkavat selvittää tilannetta auttaakseen Tsukasaa, jotkut taas hyötyäkseen itse tilanteesta.
.hack//Liminality.
".hack//Liminalityssä" on eri keskushenkilöt, ja sarja käsittelee kolmen tytön, Mai Minasen, Yuki Aiharan ja Kyōko Tōnon sekä CC Corpin "The World" -pelin vastuuhenkilö Jun’ichirō Tokuokan tutkimuksia siitä, miksi osa pelaajista vaipuu koomaan pelatessaan peliä. Sarjan tapahtumat keskittyvät pääasiassa itse pelimaailman ulkopuolelle.
.hack//Tasogare no udewa densetsu.
.hack//Tasogare no udewa densetsu on samannimiseen sarjakuvaan pohjautuva animaatiosarja, joka esittelee jälleen uudet päähenkilöt. Tapahtumat keskittyvät The World -pelin sisälle. Päähenkilöinä ovat toisistaan erillään asuneet kaksoset Rena ja Shūgo, jotka voittavat kilpailussa avatarit, jotka alun perin kuuluivat legendaarisille .hack -pelaajille, jotka tunnettiin nimimerkeillä "Kite" ja "Black Rose". hack//Tasogare no udewa densetsu on muista .hack-sarjoista poiketen enimmäkseen humoristinen. Anime poikkeaa melko suurilta osin pohjana olevasta sarjakuvasta.
Kirjat.
Sarjaan kuuluvia light novel -julkaisuja ovat ".hack//AI buster", ".hack//Another Birth" ja ".hack//Cell".
Manga-sarjoja ovat: ".hack//4koma", ".hack//Alcor", ".hack//G.U.+", ".hack – Taru iltahämärän rannerenkaasta", ".hack//Legend of the Twilight", ".hack//Link" ja ".hack//XXXX".
SLV-3 (raketti)

SLV-3 oli kantoraketti, jolla Intia laukaisi muutaman satelliitin. Tämä nelivaiheinen raketti kykenee laukaisemaan 40 kg 400 km:n korkuiselle satelliittiradalle. Raketti perustuu suurelta osin USA:n Scout-kantorakettiin. Muita Intian käyttämiä kantoraketteja ovat olleet PSLV (Polar Satellite Launch Vehicle), ja GSLV (Geosynchronous Satellite Launch Vehicle).
Bengt Holmqvist

Bengt Johan Christoffer Holmqvist (15. maaliskuuta 1924 Turku – 22. marraskuuta 2002 Tukholma) oli suomalainen kirjailija, toimittaja ja kriitikko. Hän oli koulutukseltaan valtiotieteen lisensiaatti. Tukholman yliopisto myönsi hänelle filosofian kunniatohtorin arvon 1969.
Holmqvist työskenteli sekä Suomessa että Ruotsissa, useissa lehdissä, kuten "Åbo Underrättelserissä", "Nya Pressenissä", "Aftontidningenissä", "Stockholms-Tidningenissä", "Dagens Nyheterissä", "Prismassa", "Utsiktissa", "Poesissa", "Bokvännenissä" ja "BLM:ssä".
Kriitikonuransa alussa Åbo Underrättelserissä 1946–1949 hän kävi avoimesti populaarikirjallisuuden kimppuun kiistassa, jossa vastakkain olivat korkeakulttuuri ja tavallisen kansan maku ("folksmaks- och finsmaksdebatten"). Muutettuaan Ruotsiin hän toimi "Stockholms-Tidningenissä" 1949–1955 ja "Dagens Nyheterissä" vuodesta 1955. Hänestä tuli pian ainutlaatuinen auktoriteetti Ruotsin kirjallisessa maailmassa. 
Holmqvist julkaisi kirjallisuusaiheisia teoksia ja toimitti antologioita.
Teokset.
Tarkempi julkaisuluettelo on Immigrant Institutetin sivulla.
Johanna Holmström

Johanna Holmström (s. 1981 Sipoo) on suomenruotsalainen kirjailija.
Holmströmin ensimmäinen teos, novellikokoelma "Inlåst och andra noveller", ilmestyi vuonna 2003. ”Inlåst”-novelli oli Sveriges Radion novellipalkintoehdokkaana vuonna 2004. Novellikokoelma "Camera Obscura" (2009) sai ilmestymisvuonnaan Svenska Ylen kirjallisuuspalkinnon ja ruotsalaisen Svenska Dagbladetin kirjallisuuspalkinnon. Vuonna 2023 hänelle myönnettiin Karin Boyen kirjallisuuspalkinto.
Holmström on opiskellut yleistä kirjallisuustiedettä Helsingin yliopistossa.
Rademacherin lause

Rademacherin lause on matematiikassa Lipschitz-funktioihin liittyvä tulos. Sen mukaan jos "A" on avoin "Rn":n osajoukko ja "f:A →Rm" on Lipschitz, on "f" derivoituva melkein kaikissa "A":n pisteissä.
The Oz (albumi)

The Oz on Oz -yhtyeen ensimmäinen albumi. Se julkaistiin vuonna 1982. Albumi on julkaistu myöhemmin nimellä "Hey You / Heavy Metal Heroes". Albumilta julkaistiin single "Second-Hand Lady" / "Rather Knight".
Kappaleet.
Kaikki kappaleet kirjoittanut Tapani Hämäläinen &amp; Kari Elo.
Syvärauman koulu

Syvärauman koulu oli Raumalla sijaitsevassa Syvärauman kaupunginosassa sijainnut peruskoulun ala-aste, jossa toimi luokat 1–6. Koulu lakkautettiin 2019, ja sen oppilaat siirtyivät Pohjoiskehän kouluun. Vuonna 2018 koulussa oli 142 oppilasta. Koulun viimeisenä rehtorina toimi Miikka Lähdesmäki.
Koulu toimi kolmessa eri rakennuksessa, "rantakoulussa", "uudella puolella" ja "päärakennuksessa". "Rantakoulu" ja "päärakennus" ovat vanhoja huviloita. "Rantakoulu on rakennettu vuonna 1928, ja Rauman kaupunki järjesti siitä huutokaupan talvella 2021. "Päärakennus" on rakennettu 1920, ja se on suojeltu. Siitä järjestettiin huutokauppa keväällä 2022. "Uusi puoli", jossa toimi kovien materiaalien luokka, liikuntasali, terveydenhoitaja ja luokkahuoneita, purettiin keväällä 2021. Koulussa ei ollut ruokalaa, joten ruoat tuotiin luokkiin ja oppilaat söivät siellä.
Koulun musiikkiluokassa toimi Syviksen Syke -musiikkikerho. Musiikkikerhoa johti Katja Nivala, joka oli yksi koulun pitkäaikaisimmista opettajista.
Idätys

Idätys tarkoittaa siementen idättämistä, kunnes ne versoavat. Idut ovat vitamiinipitoinen lisä etenkin talviseen ruokavalioon, ja idätys parantaa siementen tai papujen vitamiinipitoisuutta.
Idätykseen on olemassa erityisiä idätysastioita, mutta myös pelkällä (lasi)purkilla ja harsolla pärjää. Harso pingotetaan purkin suulle kumilenkkiä hyväksi käyttäen. Tämä estää pienten siementen huuhtoutumista veden mukaan.
Idätys käynnistetään yleensä liottamalla siemeniä parista minuutista vuorokauteen. Tämän jälkeen vesi kaadetaan pois, ja siementen annetaan olla purkissaan. Ylimääräinen kosteus mädännyttää siemenet. Suoraa auringonvaloa tulisi välttää, ja joidenkin siementen tapauksessa purkki tulisi asettaa pimeään paikkaan. Siemeniä tulisi huuhdella pari kertaa päivässä. Muutaman päivän itämisen jälkeen idut ovat valmiita nautittavaksi; suosituspituus idulle on yleensä 2–4 cm (sinimailasella pidempi). Idut säilyvät jääkaapissa muutamia päiviä, puhtaissa oloissa viikonkin. Pidemmässä säilytyksessä ituja kannattaa välillä huuhdella vedellä.
Muista pavuista poiketen mungopapuja ei tarvitse kiehauttaa ennen syöntiä. Myös idätetyt siemenet ja jyvät voi syödä raakoina.
Idätettäväksi sopivat muun muassa:
Terveysriskit.
Idätyksessä käytetyt kosteus ja lämpö luovat samalla otolliset olosuhteet bakteerien lisääntymiselle. Iduissa on tavattu salmonella- ja kolibakteereita. Yhdysvalloissa iduista levinneitä infektioita on ollut vuosina 1996–2011 ainakin 30. FDA on varoittanut lapsia, vanhuksia ja raskaana olevia naisia syömästä raakoja ituja. Monet valmistajat desinfioivat siemenet klooriliuoksella ennen idätystä.
Toukokuussa 2011 Saksassa puhjenneessa pavuniduista levinneessä EHEC-epidemiassa kuoli ainakin 31 ja 3 000 sairastui, joista 700 sai vakavia munuaisvaivoja. Esimerkiksi kolibakteeri ajautuu idätettäviin siemeniin maatiloilta, joissa siemenkasvien tuotannossa on käytetty eläinten lannalla rikastettua maata, tai epäsiisteissä olosuhteissa itse idätyslaitoksilla.
Phil Neville

Philip John Neville (s. 21. tammikuuta 1977 Bury, Englanti) on englantilainen jalkapallovalmentaja ja entinen jalkapalloilija, joka valmentaa Englannin naisten jalkapallomaajoukkuetta. Hän pelasi ammattilaisena Englannin Valioliigassa vuosina 1994–2013. Hän edusti Manchester Unitedia ja Evertonia. Hän pelasi urallaan puolustavana keskikenttäpelaajana sekä oikeana ja vasempana puolustajana.
Phil Neville aloitti liigauransa vuonna 1994 Manchester Unitedissa, jossa hänen isoveljensä Gary Neville pelasi jo aiemmin. Hän kuului Unitedin vakiokokoonpanoon, kun joukkue voitti kuusi liigamestaruutta (1996, 1997, 1999, 2000, 2001 ja 2003), kolme FA Cupia (1996, 1999, 2004) ja Mestarien liigan ManUn huippuvuonna 1999. Yhteensä 258 valioliigaottelua Unitedin paidassa pelannut Phil Neville siirtyi Evertoniin 4. elokuuta 2005 viiden vuoden sopimuksella, jonka arvo oli 3,5 miljoonaa puntaa. Debyyttinsä Evertonissa hän teki Mestarien liigan karsintaottelussa espanjalaista Villarrealia vastaan. Villarreal-ottelussa hän kohtasi entisen seurakaverinsa Unitedista, Diego Forlánin. Hän pelasi Evertonissa kaikkiaan 241 valioliigaottelua.
Debyyttinsä Englannin maajoukkueessa Neville teki 23. toukokuuta 1996 Kiinaa vastaan, ollen silloin 19-vuotias. Hän kuului Englannin joukkueeseen EM-kilpailuissa 1996 {ei päässyt pelaamaan), 2000 ja 2004. A-maaotteluita hänelle kertyi yhteensä 59.
Neville on vuoden 2018 alkupuolelta lähtien toiminut Englannin naisten maajoukkueen päävalmentajana.
Krieg ohne Hass

Krieg ohne Hass on Erwin Rommelin muistiinpanoista koottu teos. Rommelin kuoltua vuonna 1944 Fritz Bayerlein ja Rommelin vaimo Lucie-Maria Rommel kokosivat yhteen kaikki Rommelin jälkeenjääneet muistiinpanot ja julkaisivat ne vuonna 1950. Teos sisältää myös ne muistiinpanot, joita Rommel käytti keskeneräiseksi jääneen teoksensa "Panzer greift an" valmistelussa.
Englanninkielinen versio on Basil Liddell Hartin toimittama.
Württemberg

Württemberg on entinen ruhtinaskunta ja alue Schwabenissa Lounais-Saksassa. Alueen suurin kaupunki on Stuttgart. Stuttgart toimi myös Württembergin pääkaupunkina, lukuun ottamatta lyhyeitä jaksoja jolloin Württembergia johdettiin Ludwigsburgista ja Urachista. 
Historia.
Württembergistä tuli herttuakunta vuonna 1495, Württembergin kuningaskunta vuonna 1806 ja Saksan tasavallan osa vuonna 1918. Saksan liittotasavaltaa muodostettaessa vuonna 1952 Württemberg ja Baden yhdistyivät Baden-Württembergin osavaltioksi.
Viininviljelyalue.
Württemberg on yksi Saksan kolmestatoista viininviljelyalueesta.
Alueen viinikeskuksia ovat Stuttgart ja Heilbronn. Useimmat viinitarhat kuitenkin sijaitsevat hajallaan Neckarin jokilaaksossa peltojen ja metsien keskellä.
Aamulepakko

Aamulepakko eli aamuhekko ("Eonycteris spelaea") on aasialainen "Eonycteris"-sukuun kuuluva yhdyskunnittain elävä lepakko.
Levinneisyys.
Aamulepakkoa tavataan Etelä-Aasiassa Intiasta Kiinaan ja etelämpänä Isoilla Sundasaarilla ja Filippiineillä.
Elintavat.
Aamulepakko muodostaa yhdyskuntia, joiden koot vaihtelevat alle sadasta satoihin tuhansiin. Yhdyskunnat viettävät valoisen ajan luolissa tai puunonkaloissa. Aamulepakko käyttää ravinnokseen mettä ja siitepölyä ja on elinalueellaan tärkeä pölyttäjä. Se pölyttää mm. monia puita ja plantaasien kasveja.
Samaan sukuun kuuluu myös toinen Filippiineillä ja Borneossa elävä laji "Eonycteris major".
Adamiitit

Adamiitit olivat ensimmäisten vuosisatojen ja myös keskiajan gnostilaisia kerettiläisiä, jotka kutsuivat kirkkoaan Paratiisiksi ja harrastivat uskonnollisia menojaan alastomina pyrkien täydelliseen vapautumiseen moraalista. Aatamista nimensä saava lahko pyrki palauttamaan syntiinlankeemusta edeltäneen viattomuuden tilan. Adamiitit elivät kommuuneissa. He harjoittivat täydellistä sukupuolista pidättyväisyyttä. Sääntöä rikkoneet erotettiin yhteisöstä. Böömissä adamiitteja oli vielä vuonna 1849.
Anhomoijit

Anhomoijit olivat 350-luvulla piispa Eusebios Nikomedeialaisen (kuoli 342) kannattajien eräs ryhmä, ’uusareiolaiset’, jotka Aetioksen ja Eunomioksen johdolla väittivät Pojan olevan olemukseltaan ("ousia") erilainen kuin Isä, "anhomoios": heidän välisensä ykseys oli luonteeltaan vain moraalinen ja sen muodosti Pojan tottelevaisuus Isää kohtaan.
Polykratia

Polykratia on päätöksentekojärjestelmänä autokratian vastakohta, jossa valta on yhden sijasta usealla. Nimitys tulee kreikan kielen sanoista "poly", ’monta’, ja "kratos", ’hallita’.
Termiä polykratia käytetään kuvaamaan nykyisiä edustuksellisia demokratioita, joissa valtaa käyttää epäsuorasti myös media, yritykset sekä yhdistykset vaikuttamalla äänestäjiin taikka kansanedustajiin.
Apollinarismi

Apollinarismi oli Syyrian piispa Apollinaris Laodikealaisesta (310–390 tai 392) nimensä saanut 350-luvulla syntynyt kristologinen oppi, joka tuomittiin harhaopiksi Konstantinopolin ensimmäisessä kirkolliskokouksessa vuonna 381. Apollinarismin mukaan Kristuksella oli inhimillinen ruumis ja sielu "(soul)," mutta ei inhimillistä mieltä "(mind)", sillä jumalallinen Logos oli ottanut mielen paikan. Apollinariksen oppi Kristuksen jumalallisesta luonnosta suuntautui areiolaisuutta vastaan. 
Opin mukaan ihmiseksi tullessaan jumalallinen Logos ei ottanut koko ihmisluontoa itselleen (jossa tapauksessa Hän olisi ollut yhtä syntinen kuin ihmiset), vaan oli yhdistänyt jumalallisen ja inhimillisen yhdeksi. Ellei näin olisi ollut, jumalallinen ei saattaisi läpäistä inhimillistä (kts. perikoreesi), so. ihminen ei voisi muuttua Jumalan kaltaiseksi eikä pelastua.
Liittyen uusplatonistiseen antropologiaan, joka käsitti ihmisen sieluksi, joka oli ruumiissa sen elämää antavana prinsiippinä, Apollinaris esitti (mm. Athanasiukseen liittyen ja areiolaisuutta kiivaasti vastustaen), miten Logos oli ottanut sielun ja järjen paikan lihaksi tulleessa Kristuksessa ja liittynyt niin täydellisesti ruumiiseen, että syntyi fyysis-biologinen kokonaisuus; inkarnaatiota tuli niin ollen kuvata 'jumalallisen Logoksen yhdeksi lihaksi tulleeksi luonnoksi' (Joh. 1:14). Siksi koko lihaksi tullutta Kristusta voitiin lähestyä rukoillen samoin kuin voitiin pitää kiinni siitä, että eukaristiassa nautittiin Kristuksen jumalalliseksi muuttunut liha. Kristus oli omaksunut ainoastaan ihmisen ruumiin mutta ei sielua eikä järkeä.
Monet pitivät apollinarismia itsestään selvästi oikeana, mutta se herätti myös ankaraa arvostelua ja sitä pidettiin dokeettisena, koska se ei opettanut Kristuksen olevan täydellisesti ihminen; lisäksi mm. kirkkoisä Gregorios Nazianzilainen esitti, että inhimillinen sielu ja järki saattoivat pelastua vain, jos Kristus oli omaksunut ne tullessaan ihmiseksi.
Aikanaan Aleksandrian koulukunnan kannattamalle apollinarismille (Kristuksella yksi 'sekoittunut' luonto) vastakkaiseksi näkemykseksi muodostui Antiokian koulukunnan omaksuma nestoriolaisuus (Kristuksella kaksi erillistä luontoa, jotka yhtyvät toisiinsa).
Arminiolaisuus

Arminiolaisuus on hollantilaisen teologin Jacobus Arminiuksen (1560–1609) mukaan nimetty oppi, joka hylkäsi opin ehdottomasta ennaltamääräämisestä. Arminiolaisuuden viisi opinkohtaa opettavat universaalia sovitusta, tahdon vapautta, vastustettavaa armoa, uskoon ja kestävyyteen perustuvaa valintaa ja pelastuksen menettämisen mahdollisuutta.
Arminiolaiset vastustivat tiukkaa kalvinismia, ja he muodostivat ensin puolueen ja sitten erillisen uskontokunnan Hollannin reformoidussa kirkossa.
Perustaja Jakob Arminius.
Arminiolaisuuden perusti Jacobus Arminius (1560–1609), joka oli uskonnonopettaja Leidenissä 1609. Vuonna 1609 Arminius halusi pehmentää oppia predestinaatiosta ja armosta, ja tämän vuoksi hän joutui yhteen opettajatoverinsa Francis Gomarin kanssa, sekä pastoreiden ja opettajien kanssa, jotka noudattavat belgialaista uskontunnustusta. Hän kuitenkin kuoli pian sen jälkeen jatkuvasti laajenevan kiistan aikana.
Dortin kirkolliskokous (1618–1619).
Dordrechtin kanon.
Yhteenveto Dordrechtin kanoneista viidessä kohdassa:
Asettamalla yllä olevien pisteiden englanninkielisten vastineiden nimikirjaimet vierekkäin, saadaan kukan englanninkielinen nimi: TULIP – (1. "Total Depravity", 2. "Unconditional Election", 3. "Limited Atonement", 4. "Irresistible Grace", 5. "Perseverance of The Saints"). Englanninkielisessä maailmassa tätä lyhennettä käytetään viittaamaan kalvinismin viiteen kohtaan.
Arminiolaisuuden viisi kohtaa.
Arminiolaisuuden viiden kohdan sisältö on seuraava:
Synodin seuraukset.
Arminiolaisuuden esittämät näkymykset tuomittiin vuonna 1619 Dordtin kanoneissa, jotka määrittelivät reformoitujen kirkkojen virallisen opin arminiolaisuuden haastamissa uskonkysymyksissä.
Vaikutukset.
Arminiolaisuudesta tuli varsin vaikutusvaltainen liike Euroopassa, ja se innoitti kasvavaa humanistista kulttuuriliikettä. Omina erillisinä kirkkokuntinaan se on nykyään melko pieni, mutta koska se vaikutti Englannin kirkkoon (virallisesti vuodesta 1628), metodismin perustajaan John Wesleyhyn ja Yhdysvaltojen reformoituun herätysliikkeeseen 1800-luvun puolivälissä, sen opillinen kanta elää edelleen anglikaanisessa kirkkoyhteisössä, metodismissa, baptismissa ja monissa evankelikaalisissa kirkkokunnissa Yhdysvalloissa.
Doketismi

Doketismi ( ’näyttää’) oli 100-luvulla vaikuttanut varhainen kristillinen harhaoppi, jonka mukaan Kristuksella oli maan päällä eläessään vain näennäinen aineellinen ruumis. Oppi kumpusi gnostilaisuudesta, jonka mukaan aine edusti pahaa ja henki hyvää. Pelastus saavutettiin salatun tiedon ("gnōsis)" avulla. Doketistisia tulkintoja on muun muassa "Pietarin ilmestyksessä" ja "Suuren Setin toisessa opetuksessa". Uudessa testamentissa taistellaan doketismia vastaan (; ; ). 
Jyrkimmät doketistit väittivät, että Kristus syntyi ilman yhteyttä aineeseen, ja kaikki hänen elämänsä teot ja kärsimykset ristiinnaulitseminen mukaan lukien olivat vain näkyjä tai ilmestyksiä. Tästä syystä he kielsivät Kristuksen aidon ylösnousemuksen ja taivaaseenastumisen. Lievemmän kannan mukaan Kristuksella oli eteerinen, taivaallinen ruumis, joka oli jossain määrin osallinen Kristuksen tekoihin ja kärsimyksiin. Doketismia arvosteli erityisesti Antiokian piispa Ignatios 100-luvulla.
Ebioniitit

Ebioniitit (, johdettu "ebyonim", "ebionim", suom. ”köyhät”), olivat juutalaiskristittyjä synkretistejä, joille Kristus oli vain ihminen, joka kasteessa ”voideltiin Pyhällä Hengellä” ja sai jumalallisen voiman (hieman kuten profeetat). Ebioniitit säilyttivät juutalaiset rituaalit, pitivät kiinni siitä, että vanhurskautus tapahtuu lain töiden kautta, ja pitivät Paavalia luopiona.
Eusebios Kesarealainen sanoo ebioniiteista:
Joillakin ebioniiteilla oli oma evankeliuminsa "Ebioniittien evankeliumi", joka pääasiallisesti oli synoptisista, mahdollisesti myös "Johanneksen evankeliumista" tehty yhdistelmä, johon oli liitetty apokryfisiä otteita. Heillä oli useita ns. apostolihistorioita; heiltä on peräisin myös ns. valeklemensiläinen kirjallisuus. (Vrt. adoptionismi, astekristologia.)
Saturnilianismi

Saturnilianismi oli gnostilaisuuden lahko Syyriassa. 100-luvun puolivälissä vaikuttanut Saturninus (eli Satornilus) tähdensi ankaraa askeesia ja pidättymistä sukupuolielämästä. Hänen mukaansa tuntematon Isä loi enkelten valtakunnan, seitsemän enkeliä loi ihmisen ja maailman. Suunnan päätuntomerkkejä on vegetarismi. Enkratismi juontanee juurensa saturnilianismista.
Homoijit

Homoijit olivat 350-luvulla areiolaisen piispa Eusebios Nikomedeialaisen aikaisempia kannattajia, jotka eivät voineet liittyä anhomoijeihin eivätkä homoiousiaaneihin: he suhtautuivat epäillen filosofisiin spekulaatioihin ja uskoivat, että yritettäessä päästä selville Isän ja Pojan välisestä suhteesta oltiin tekemisissä inhimillisen käsityskyvyn yläpuolella olevien seikkojen kanssa. Filosofinen terminologia tuli jättää sikseen ja rajoittua Raamatun ilmoitukseen, jonka mukaan Poika oli Isän kaltainen, "homoios". Hyvin suuri joukko piispoja yhtyi tähän käsitykseen.
Homoiousiaanit

Homoiousiaanit (&lt; ) olivat 350-luvulla areiolaisen piispa Eusebios Nikomedeialaisen kannattajien eräs ryhmä, jotka väittivät, että Poika oli kaikessa Isän kaltainen, mutta koska hän oli samanaikaisesti itsenäinen henkilö, heidän välistä suhdettaan voitiin kuvata vain termillä "homoiousios" (”olemukseltaan samankaltainen”). Homoiousiaanien mukaan Isä ja Poika ovat eri olemusta ("ousia").
Homoousiaanit

Homoousiaanit (&lt; , "samaolemuksellinen") olivat 350-luvulla Aleksandrian piispan Athanasioksen kannattajia (ja areiolaisuuden vastustajia). He, kuten koko lännen kirkko, hylkäsivät kaiken muun paitsi Nikaian uskontunnustuksen: heitä kutsuttiin homoousiaaneiksi. Heidän mukaansa Isän ja Pojan olemus ("ousia") on sama. Heitä ei tule sekoittaa samanaikaisiin homoiousiaaneihin.
Hannu Patronen

Hannu Jari Johannes Patronen (s. 23. toukokuuta 1984 Järvenpää) on suomalainen entinen jalkapalloilija. Hän edusti viimeisinä pelivuosinaan Veikkausliigassa pelaavaa HIFK:ta. Patronen pelasi yleensä keskuspuolustajana tai keskikentän pohjalla.
Ura.
Kovaotteisen Patrosen uraa ovat häirinneet kuluttavasta pelityylistä seuranneet loukkaantumiset. Kauden 2006 alkupuolella pelipaikaksi on vakiintunut keskuspuolustaja. Varmojen otteidensa vuoksi hänet on valittu niin Veikkausliigan tähdistöön kuin maajoukkueeseenkin. Heinäkuussa 2008 hän teki kolmi- ja puolivuotisen sopimuksen Helsingborgs IF:n kanssa. 
Ensimmäisellä Allsvenskan-kaudellaan Helsinborgissa Patronen pelasi 17 ottelua ja teki niissä yhden maalin.
Kaudet 2012–2016 Patronen edusti norjalaista Sogndalia, jossa hän kausina 2012–2014 ja 2016 pelasi yhteensä 97 Tippeligaenin ottelua. Kaudella 2015 Patronen edusti seuraa 25 ottelussa Adeccoligaenissa. Kaudella 2016 Patronen oli joukkueensa kapteeni.
Marraskuussa 2016 Patronen teki kaksi seuraavaa kautta kattavan sopimuksen Veikkausliigassa pelaavan Helsingin Jalkapalloklubin kanssa. Joulukuussa 2018 hän solmi HIFK:n kanssa yksivuotisen sopimuksen.
Mascara

Mascara on suomalainen kolmen naisen muodostama popmusiikkiyhtye, joka on saanut nimensä ripsiväriä tarkoittavasta sanasta. Yhtyeen jäsenet suurimman suosion aikaan olivat Sari Wallenius, Katri Somerjoki ja Maria Sundfors (o.s. Määttä). He käyttivät taiteilijanimiä Kveeni (Wallenius), Mizu (Somerjoki) ja S-Team (Sundfors). Maria Sundforsin lähdön jälkeen hänen tilalleen tuli Tiia Tamminen. Samalla vaihtuivat myös taiteilijanimet: Geeni (Wallenius), Nizu Pudding Somerjoki sekä DJ Tantta (Tamminen).
Yhtyeen tunnetuin kappale on ”Erittäin hyvä (ellei täydellinen)”, jota seurannut albumi "Erittäin hyvä" myi noin 12 000 kappaletta. Yhtye esiintyi puolentoista vuoden ajan, minkä jälkeen se hajosi. Mascara esiintyi ja levytti myös yhdessä iskelmälaulaja Frederikin kanssa.
Yhtye osallistui syksyllä 2014 Yle TV2:n viihdeohjelmaan "We Want More", jonka myötä yhtye levytti uuden kappaleen "Tänään, tässä ja nyt". Ohjelmaan liittyen julkaistiin myös kokoelmalevy. Se sisälsi uuden kappaleen lisäksi uudet versiot "Erittäin hyvä (ellei täydellinen)" ja "Assanvessankassa" -kappaleista. Kappaleiden tuotannosta vastasivat JS16 ja DJPP.
Yhtye teki toisen comebackin vuonna 2019 kun esiintyi kesällä Jysäri-festivaalilla ja oli mukana HitMix-risteilyllä
Mascaralta ilmestyi kesäkuussa 2023 kappale "Kuuma kesäyö", jossa on mukana vierailevana artistina Frederik, sekä Mr. Elämänpeli Jonne Sahanen ja Kuhmoisten kunnanjohtaja Valtteri Väyrynen. Mascara teki jäähyväiskeikkansa alkuperäisellä kolmen naisen kokoonpanolla 9. heinäkuuta 2023 We are one! -festivaalilla Kuhmoisissa. Mascara on ollut mukana Erittäin hyvä ellei täydellinen-kiertueella vuodesta 2024 alkaen ja julkaisi vuonna 2024 Partyopoika-singlen.
Kenotismi

Kenotismi oli 1600-luvun alussa syntynyt, mutta varsinaisesti Gottfried Thomasiuksen 1850-luvulla esittämä tulkinta Kristuksen jumalallisuuden ja ihmisyyden suhteesta. Inkarnaatioon sisältyy "kenosis", vapaaehtoinen luopuminen kaikista jumalallisista ominaisuuksista (etenkin kaikkitietävyydestä): Kristus alistaa itsensä täydellisesti ihmiskunnan tasolle (Fil. 2:6-8). On siis täysin oikeutettua korostaa Kristuksen inhimillisyyttä ja kärsimystä ihmisenä.
1600-luvun kenootikot eivät olleet niin radikaaleja kuin Thomasius: heidän mukaansa Kristuksella oli ko. ominaisuudet, mutta hän ei käyttänyt niitä: vastakkainen näkemys oli "krypsis", jonka mukaan Kristus käytti jumalallisia ominaisuuksiaan vain salaa. Vrt. astekristologia.
Schola cantorum

Schola Cantorum oli paavi Gregorius Suuren (paavina 590-604) perustama laulukoulu ja kuoro, joka huolehti gregoriaanisen laulun tason ylläpidosta ja levittämisestä. "Schola Cantorum" on myös katolisten kirkkokuorojen yleisnimitys saman esikuvan mukaan.
Vincent d'Indy perusti Pariisissa 1894 samannimisen konservatorion, josta tuli merkittävä vaikuttaja Ranskan musiikkielämässä. Vanhemman musiikin esittämisen, tutkimisen ja edistämisen kannalta erityisen tärkeä on Baselin "Schola cantorum", joka perustettiin 1933.
Virhemarginaali

Tilastotieteessä virhemarginaalilla tarkoitetaan luottamusvälin puolikasta. Se mittaa kuinka suuren osan satunnaisista otoksista ei osu luottamusvälillä, kun poimittujen otoksien lukumäärä kasvaa rajatta.
Yleinen harhakäsitys virhemarginaalista.
Koska virhemarginaali riippuu luottamustasosta, on samasta aineistosta saatavissa useita virhemarginaaleja, joten on väärin sanoa esimerkiksi "Tutkimuksen virhemarginaali on 3,5 puoleen tai toiseen." Tutkimuksella ei nimittäin ole virhemarginaalia vaan virhemarginaali liittyy tutkimuksen antamiin numeerisiin arvoihin. Oikeammin olisi sanoa esimerkiksi "Tutkimuksessa saadun kannatuksen virhemarginaali on 3,5 puoleen tai toiseen 95 % luottamustasolla."
Aino-Inkeri Notkola

Aino-Inkeri Notkola (oikealta nimeltään Lehesmaa, 24. lokakuuta 1903 Kiihtelysvaara – 18. tammikuuta 1999 Helsinki) oli suomalainen näyttelijä. 
Notkola näytteli muun muassa elokuvissa "Kultamitalivaimo" (1947), "Niskavuoren Heta" (1952) ja "Täällä Pohjantähden alla" (1968).
Notkola on haudattu Hietaniemen hautausmaalle Helsinkiin.
Gimbap

Gimbap (kirjoitusasuja myös kimbap ja kimbab; ) on riisipohjainen korealaisen keittiön ruokalaji, joka muistuttaa japanilaista rullattua usean täytteen sushia eli futomakia. Sitä pidetään lounas- ja pikaruokalajina ja retkievääksi sopivana ruokana.
Sushin ja gimbapin eroksi on sanottu, että edellinen on herkkää ja harmonista, jälkimmäinen voimakasta ja maskuliinista, ikään kuin sushin maalaisserkku.
Gimbapilla ei ole tarkkaa reseptiä. Riisi ("bap") ja täytteet kääritään nori-merilevälajista ("gim") valmistettuihin arkkeihin. Riisiin ei sekoiteta sushin tapaan riisiviinietikkaa. Sen sijaan rullaamalla syntynyt pötkö sivellään seesamiöljyllä ja leikataan paloiksi, joiden päälle saatetaan ripotella seesaminsiemeniä. 
Palojen täytteenä käytetään muun muassa munakassiivuja sekä raastettuja ja pikkelöityjä vihanneksia, kuten porkkanaa ja kurkkua tai kimchiä. Sushista poiketen täytteenä ei yleensä käytetä raakaa kalaa tai äyriäisiä. Sen sijaan rullaan saatetaan laittaa juustoa, kalakakkuja tai lihaa, kuten kinkkua, makkaraa tai bulgogia. Palat voidaan myös sivellä munalla ja paistaa pannulla.
Gimbapin lisukkeina voidaan tarjota kimchiä tai raastettua daikon-retikkaa, mutta sen sijaan paloja harvoin kastetaan soijakastikkeeseen kuten sushia.
Atemi

Atemi () on japanilainen budokäsite, jossa hyökätään vastustajan arkoihin kehonosiin tai niveliin. Atemi-pisteisiin voidaan hyökätä paljain käsin (esimerkiksi aikido, jujutsu ja judo) tai asein (jodo, aiki-jo, kendon pistot). Ns. ”hermopisteisiin” hyökkääminen voi joissain tapauksissa aiheuttaa ohimenevää tai palauttamatonta vahinkoa keholle ja vaikuttaa kehon sisäeritys- ja hermotoimintoihin.
Yleinen virheellinen käsitys on, että ns. hermopisteisin hyökkäämällä voidaan vaikuttaa kehon ”energiatasapainoon” tjs. Hermopisteinä tunnetut kohdat ovat kuitenkin vain alueita ihmiskehossa, jotka ovat normaalia kipuherkempiä (esim. pallea tai kivekset), tai niissä on hermoratoja helposti manipuloitavana (esim. vagushermo tietyssä kohtaa kaulan sivua). Hermopisteisiin hyökkääminen aidossa kamppailutilanteessa on myös huomattavasti vaikeampaa kuin harjoitustilanteessa.
”Hermopisteiden” manipulointi aseella.
Aseella esimerkiksi: nyrkkiraudalla, jōlla, sailla, juttella, tekkōlla voidaan hyökätä kehon ”hermopisteisiin”. Yleisiä osumakohtia ovat nenänvarsi silmien välissä ("uto"), ohimot ("kasumi"), otsa ("tento"), yläleuka nenän alapuolelta ("jinchu")), kurkku ("sonu"), kyynärpää ("hiji"), kämmenselät ("hokashiyakuzawa"), ranteet ("tekubi"), kivekset ("kinsho"), polvet ("hiza"), nilkat ("kurabushi"), jalkaterä ("kori") ja varsinkin sisuspunos pallean yläosassa ("suigetsu").
Kehon atemi-hermopisteet voivat osin olla samoja, joita manipuloidaan akupunktiossa. Hyvä esimerkki hermopisteestä on ihmisen kaulalla oleva kiertäjähermo, jota hieromalla, kuristamalla tai manipuloimalla voidaan laskea sydämen sykettä ja hidastaa hengitystä.
Stabbing the Drama

Stabbing The Drama on Soilworkin kuudes studioalbumi, joka julkaistiin 28. helmikuuta 2005.
Albumi nousi Ruotsissa Sverigetopplistanin sijalle 14. Suomessa se debytoi virallisen albumilistan sijalle 19.
Kappaleet.
Bonuskappaleet
Ben Alexander

Ben Alexander (Nicholas Benton Alexander IV) (26. toukokuuta 1911 Goldfield, Nevada – 5. heinäkuuta 1969 Hollywood, Kalifornia) oli yhdysvaltalainen näyttelijä, jolle on omistettu tähti Hollywoodin Walk of Famelle.
Elämä ja ura.
Alexander syntyi Goldfieldissä, Nevadassa, ja varttui Kaliforniassa. Hänen ensimmäinen esiintymisensä oli jo viiden vuoden ikäisenä "Every Pearl a Tearissa." Tämän jälkeen hän esitti Lillian Gishin pikkuveljeä D. W. Griffithin "Hearts of the Worldissa".
Ensimmäisen maailmansodan jälkeen Alexander sai menestystä aikuisroolistaan vuoden 1930 elokuvasta "Länsirintamalta ei mitään uutta", jossa hän näytteli Kemmerickiä, amputaatiopotilasta.
Kun Alexanderin näyttelijän ura alkoi hiipua 1930-luvun puolivälissä, hän löysi uuden uran radiokuuluttajana ja vuonna 1952 Jack Webb valitsi hänet korvaamaan Herbert Ellisin suositussa televisiosarjassa "Dragnet". Hänen viimeisimpiin rooleihinsa kuului vuodesta 1966 lähtien Frank Smithin rooli ABC:n poliisisarjassa "Felony Squad".
Kynsisakset

Kynsisakset ovat pienet sakset, jotka on suunniteltu ensisijaisesti kynsien leikkaamista varten. Kynsisakset ovat usein kaarevateräiset. Tunnettuja kynsisaksien valmistajia ovat muun muassa Fiskars, Stainless ja Trim.
Eläinten kynsien leikkaamiseen käytetään usein pihtimäisempiä saksia.
McLaren M23

McLaren M23 oli Gordon Coppuckin suunnittelema McLaren-tallin Formula 1 -auto. Sen suunnittelussa auttoi myös John Barnard. Auto oli Formuloihin päivitetty McLaren Indycar M16, mutta eniten se sai vaikutteita Lotus 72 -autosta, sillä auton muodot ja ulkonäkö olivat samantapaiset, ja molemmissa oli Ford DFV -moottorit. Auto oli todella kulmikas, minkä ansiosta se oli aerodynaamisesti tehokas.
Auto esiteltiin kaudelle 1973. Heti ensimmäiseen kilpailuun Denny Hulme starttasi paalupaikalta. Hulme ja Peter Revson saalistivat yhteensä kolme voittoa, kun taas alokaskauttaan ajanut eteläafrikkalainen Jody Scheckter sijoittui hädin tuskin neljänneksi. Scheckter joutui yhteen suurimmista onnettomuuksista Formula ykkösissä Britannian Grand Prix’ssa, kun hänen M23:nsa pyörähti muiden edelle aiheuttaen valtavan kolarin. Tämä oli ennen kuin Emerson Fittipaldi liittyi McLareniin Lotukselta 1974. Hänen tietämyksensä Lotus 72 -autosta auttoi McLarenia kehittämään M23:a. Samaisella kaudella Fittipaldi voitti McLarenille tallin ensimmäisen kuljettajien ja valmistajien mestaruuden. Tuolloin McLarenin pahimmat kilpailijat olivat Ferrari, Tyrrell ja Lotus.
Auton lisäkehitys kaudelle 1975 auttoi Fittipaldia ja McLarenia taistelemaan mestaruuksista siinä kuitenkaan onnistumatta. Tällä kertaa he taistelivat Niki Laudaa vastaan, joka ajoi todella kilpailukykyistä Ferrari 312T autoa. McLaren kokeili erilaisia rakennemuutoksia, kuten erilaisia aerodynaamisia lisäosia ja erilaisia keularatkaisuja. Useimmat muutoksista otettiin käyttöön myöhemmässä M26-autossa. Kauden 1975 lopussa Fittipaldi ilmoitti lähtevänsä tallista liittyäkseen veljensä Fittipaldi Automotive -talliin, jota Copersucar sponsoroi. Hänet korvasi karismaattinen James Hunt, joka voitti kaudella 1976 kuljettajien mestaruuden.
Kun M23:n korvaaja M26 osoittautui ongelmalliseksi, Hunt ja Jochen Mass turvautuivat M23:een kauden 1977 alussa. Vaikka auto oli neljä vuotta vanha, oli se silti kilpailukykyinen.
M23 ei ollut koskaan teknisesti kehittynein F1-auto, mutta sen jatkuva kehitys auttoi saavuttamaan 16 voittoa, kaksi kuljettajien mestaruutta ja yhden valmistajien mestaruuden.
Mann gegen Mann

Mann gegen Mann on Rammsteinin 22. singlejulkaisu. Se levytettiin vuonna 2005 Teldex Studionissa, Berliinissä. Kappaleesta on tehty musiikkivideo. Kappaleen teemana on miesten homoseksuaalisuus. Kappaleen nimi on saksaa ja tarkoittaa ”mies miestä vasten” tai ”mies miestä vastaan”.
Kappaleet.
12″ vinyyli